(6) โครงการในอนาคต

-   ธุรกิจถ่านหินในประเทศ : บริษัทฯ มีโครงการสำรวจหาแหล่งถ่านหินในจังหวัดเพชรบูรณ์
    โดยได้รับอนุญาตอาญาบัตรพิเศษให้สำรวจแร่ถ่านหิน เลขที่ 9-12/2548 รวม 4 แปลง
    คิดเป็นเนื้อที่รวมทั้งสิ้น 30,209 ไร่ มีอายุแปลงละ 5 ปี เริ่มตั้งแต่วันที่ 20 มิถุนายน 2548
    ถึงวันนี้ 19 มิถุนายน 2553
    ซึ่งขณะนี้ยังอยู่ในระหว่างการสำรวจเพื่อประเมินปริมาณสำรองของถ่านหินในเชิงพาณิชย์
    หากมีปริมาณสำรองของถ่านหินในเชิงพาณิชย์มากพอก็จะต้องยื่นขออนุญาตประทานบัตรเพื่อพัฒนาและเปิดการทำเหมืองถ่านหินในพื้นที่ดังกล่าวต่อไป

-   ธุรกิจถ่านหินต่างประเทศ : ในปี 2548 LANNA (SINGAPORE) PTE. LTD.
    ซึ่งเป็นบริษัทย่อยที่จดทะเบียนในประเทศสิงคโปร์ โดยมีบริษัท ลานนารีซอร์สเซส จำกัด
    (มหาชน) ถือหุ้นร้อยละ 100 ของทุนที่ชำระแล้วได้ทำสัญญาเข้าไปลงทุนถือหุ้นใน
    PT.SINGLURUS PRATAMA แห่งประเทศอินโดนีเซียคิดเป็นสัดส่วนร้อยละ 55
    ของทุนที่ชำระแล้วเพื่อลงทุนทำเหมืองถ่านหินแหล่งที่ 3 ในเขตสัมปทานของ PT. SINGLURUS
    PRATAMA ซึ่งตั้งอยู่ที่อำเภอคูเตย จังหวัดกาลิมันตันตะวันออก ประเทศอินโดนีเซีย
    เนื้อที่ประมาณ 21,466 เฮกตาร์ หรือประมาณ 134,162.5 ไร่ โดยได้รับสัมปทาน (COAL
    CONTRACT OF WORK) จากรัฐบาลอินโดนีเซียให้ทำเหมืองถ่านหินออกจำหน่ายมีกำหนดเวลา
    30 ปี ซึ่งจากการสำรวจในเบื้องต้นประเมินว่าจะมีปริมาณสำรองของถ่านหินในแหล่งนี้ประมาณ
    25 ล้านตัน คาดว่าจะเริ่มผลิตถ่านหินจากแหล่งนี้ออกจำหน่ายได้ประมาณปี 2550

-   ธุรกิจขนส่งทางทะเล : บริษัทฯ
    ให้ความสำคัญกับการศึกษาความเป็นไปได้ในการซื้อเรือเดินสมุทรมาใช้ในการขนส่งถ่านหินเอง
    ซึ่งปัจจุบันจะใช้วิธีเช่าเรือหรือว่าจ้างผู้ประกอบการรายอื่นให้ทำการขนส่งถ่านหินให้แทน

-   ธุรกิจเอทานอสำหรับเพื่อใช้เป็นเชื้อเพลิง : บริษัท ไทย อะโกร เอ็นเนอร์ยี่ จำกัด
    กำลังศึกษาวิธีการผลิตเอทานอลจากวัตถุดิบอื่นเช่น มันสำปะหลัง, ข้าวฟ่างหวาน เป็นต้น
    โดยจะนำมาใช้เป็นวัตถุดิบในการผลิตเอทานอล นอกจากการใช้กากน้ำตาล (MOLASSES)
    เป็นวัตถุดิบในปัจจุบันเพื่อเตรียมขยายกำลังการผลิตเอทานอลเพิ่มขึ้น
    รวมทั้งหาทางลดผลกระทบจากราคากากน้ำตาลที่ปรับตัวสูงขึ้นและอาจจะขาดแคลนได้ในอนาคตเมื่อผู้ผลิตน้ำตาลหันไปผลิตเอทานอล
    โดยใช้น้ำอ้อยเป็นวัตถุดิบตามนโยบายของรัฐบาล

โครงการศึกษาการใช้มันสำปะหลังเป็นวัตถุดิบในการผลิตเอทานอล :
ได้ดำเนินการศึกษาความเป็นไปได้ของการจัดตั้งโรงงานผลิตเอทานอลแห่งใหม่ที่สามารถใช้วัตถุดิบประเภทแป้ง
(STARCH-BASED FEEDSTOCK) ขนาดกำลังการผลิต 300,000 ลิตรต่อวัน
โดยวางแผนที่จะใช้มันเส้นเป็นวัตถุดิบ
คาดว่าจะยื่นขอรับใบอนุญาตจัดตั้งโรงงานแห่งใหม่ในท้องที่จังหวัดสุพรรณบุรีต่อคณะกรรมการพัฒนาและส่งเสริมเชื้อเพลิงชีวภาพประมาณต้นปี
2549 โดยวางแผนจำหน่ายในประเทศร้อยละ 50
ของกำลังผลิตและส่งออกจำหน่ายต่างประเทศอีกร้อยละ 50 ของกำลังผลิต

โครงการศึกษาการใช้ข้าวฟ่างหวานเป็นวัตถุดิบในการผลิตเอทานอล :
มีวัตถุประสงค์ที่จะศึกษาวัตถุดิบประเภทน้ำตาล (SUGAR-BASED FEEDSTOCK)
เพื่อใช้เป็นวัตถุเสริมหรือทดแทนกากน้ำตาลสำหรับโรงงานปัจจุบัน
โดยจะศึกษาข้อมูลเกี่ยวกับข้าวฟ่างหวานในด้านต่างๆ ดังต่อไปนี้

(1) ศึกษาข้อมูลพื้นฐานการเพาะปลูกข้าวฟ่างหวาน อันได้แก่ พันธุ์ที่เหมาะสม,
    สภาพพื้นที่ที่เหมาะสม, ระยะเวลาเก็บเกี่ยว, รอบของการผลิตในแต่ละปี, การขยายพันธุ์,
    ปัจจัยที่มีผลต่อคุณภาพ, อัตราผลผลิต และต้นทุนของการปลูกข้าวฟ่างหวาน เป็นต้น

(2) ศึกษาการแปรรูปข้าวฟ่างหวานเพื่อผลิตเอทานอลและความเป็นไปได้ในเชิงพาณิชย์ อันได้แก่
    งบลงทุน,
    กระบวนการแปรรูปข้าวฟ่างหวานก่อนส่งเข้าสู่กระบวนการหมักในระดับอุตสาหกรรม,
    ผลพลอยได้จากกระบวนการแปรรูป และการใช้ประโยชน์,
    ทดสอบการหมักแอลกอฮอล์จากน้ำเชื่อมข้าวฟ่างหวานในระดับห้องปฏิบัติการ
    เพื่อศึกษาอัตราผลผลิตเอทานอล (YIELD) และองค์ประกอบของน้ำเสียจากกระบวนการผลิต
    และประเมินต้นทุนต่อหน่วยของการผลิตเอทานอลจากข้าวฟ่างหวาน เป็นต้น

ทั้งนี้
มีแผนที่จะดำเนินการปลูกข้าวฟ่างหวานในแปลงทดลองขนาดใหญ่บริเวณใกล้เคียงกับพื้นที่โรงงานผลิตเอทานอลที่อำเภอด่านช้าง
จังหวัดสุพรรณบุรี ในปี 2549
เพื่อศึกษาข้อมูลสำหรับใช้ประกอบการพิจารณาในเรื่องการจัดการวัตถุดิบให้สอดคล้องกับความต้องการของโรงงาน
และการกำหนดราคารับซื้อเพื่อส่งเสริมให้เกษตรกรเพาะปลูกข้าวฟ่างหวานต่อไป